text: По границата на САЩ: Ловят мигранти. И се гордеят... | Господари на ефира
  Тежковъоръжени мъже излизат след залез слънце на "лов за мигранти" покрай границата на САЩ с Мексико. Повечето са членове на брутална въоръжена групировка. Някои от тях дори мечтаят да "решат проблема" с отровен газ, разказва Дойче веле.
  Те подхващат мисията си след залез слънце - покрай граничната ограда в Сънланд Парк, Ню Мексико. Когато за другите денят почти е завършил, техният тъкмо започва - Джим Бенви и шофьорът "Чин", който крие истинското си име, а и лицето си, защото носи маска. Двамата са въоръжени с автомати, които законът на американския щат Ню Мексико им позволява да носят открито. Освен Чин и Бенви, въоръженият доброволен отряд, поставил си за цел да пресече притока на нелегални мигранти, включва още трийсетина души. Те патрулират, залавят мигрантите и ги предават на граничните власти - наричат се "Патриотична гвардия".
  "За нас нищо не е било даром, а мигрантите получават всичко"
  Чин, който е син на нелегални мигранти от Мексико, сега се бори срещу прииждането на нови пришълци оттам. "В крайна сметка за тях трябва да плаща американският данъкоплатец", отбелязва той. По сходен начин мислят и останалите от отряда: "За нас нищо не е било даром, а мигрантите получават всичко безплатно". Сред членовете на групата има ветерани от армията, има и безработни като Джим Бенви. Издържат се с дарения, набирани благодарение на преките видео-репортажи, които Джим Бенви ежедневно публикува в интернет.
  Малко след "Сънланд Парк" оградата свършва. На това място мигрантите влизат безпрепятствено в САЩ
  Основният им враг са т.нар. "койоти" - трафикантите на хора, които прекарват нелегални мигранти, проститутки и наркотици към Америка. "Те са опасен враг, срещу когото не можеш да се изправиш невъоръжен", казва Бенви. От оръжията има нужда както за сплашване, така и за самозащита - срещу "койотите", а и срещу членовете на престъпния картел от мексиканския град Хуарес от другата страна на границата.
  "Граничните власти имат нужда от нас", посочва Бенви. И това е самата истина - заради множеството мигранти американските граничари са толкова претоварени, че не успяват да контролират всеки участък от границата с Мексико. През април от Мексико в Съединените щати са дошли над 100 000 души без документи. "На много места границата е просто отворена", отбелязва Бенви. Затова и неговият отряд не остава без работа.
  Една от най-опасните групировки в САЩ
  "Патриотичната гвардия" има претенцията да е безобидно гражданско сдружение, нейните членове се определят като доброволни помощници и не желаят да бъдат наричани "милиция". Правозащитните организации и кметът на Сънланд Парк обаче не споделят това мнение - групата създава повече проблеми, отколкото решава. Само допреди няколко седмици мъжете са били част от т.нар. "Обединени конституционни патриоти" – тежковъоръжена групировка, прославила се с редица незаконни деяния.
  Автоматът винаги му е под ръка - "Чин" отказва да назове истинското си име
  Край границата с Мексико тя беше изградили свой лагер – т.нар. Camp Liberty – тъкмо на онова място, през което, според Доналд Тръмп, прииждали убийци, изнасилвачи и други престъпници от Мексико. В един момент обаче обвиненията срещу членовете на групировката станаха прекалено много. Говореше се, че мъжете са гонели и задържали под оръжие стотици мигранти. Един от членовете пък обявявал, че иска "да избие мигрантите с отровен газ", за да сложи веднъж завинаги край на "инвазията". Прокуратурата в Ню Мексико открито осъжда провежданите акции, но до процес така и не се е стигнало.
  "Няма доказателства", изтъква кметът на Сънланд Парк Хавиер Переа. А няма и как да се противодейства на въоръжените милиции - при положение, че носенето на оръжие в Ню Мексико е законно, ако не го насочваш срещу хора и не задържаш някого против волята му. Правозащитни организации като "Border Network for Human Rights" в Ел Пасо са възмутени от саморазправата, извършвана от милициите. Повечето мигранти, преминаващи границата, са семейства, които бягат от престъпността в Мексико и искат доброволно и са готови доброволно да се предадат на американските гранични власти, казва председателят на организацията Фернандо Гарсия и пита: "При това положение кому са нужни въоръжените опълчения?
  "Патриотичната гвардия" не разбира критиките на "либералните медии" и ги смята за фейк нюз
  Нелегални действия?
  И американските гранични власти се дистанцират от гражданските отряди по границата и предупреждават официално за "последствията за обществената сигурност", които биха могли да настъпят, ако "въоръжени цивилни граждани започнат да упражняват насилие". В Сънланд Парк обаче се вижда, че американските граничари ползват сведенията, предоставяни им от "Патриотичната гвардия" и си сътрудничат с нея, макар и неофициално.
  Действията на въоръжените милиции няма как да бъдат наречени законни. В интернет има видеозаписи, от които се вижда как тежковъоръжените мъже принуждават мигранти да падат на колене и после ги държат под насочените дула на своите оръжия, докато дойдат граничарите.
  Както казва Бенви - докато стената на Тръмп не е готова, ще продължим да контролираме границата. А оръжията в последно време се оставяли в колата - ако им се наложело да ги употребят, знаели как се действа с тях.